Diari Oficial de la Generalitat Valenciana


Sumari del DOGV 4382, del 20-11-2002 (2002/12322)

Informació pública de les bases de la convocatòria per a la selecció com a funcionari/ària de carrera d'una plaça de tècnic d'administració general.
----------------------------------------------------------------------------------------------------------------------------------------------------

### Dades del document

Número de DOGV
:   4382

Data del DOGV
:   20-11-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/12889


Data del document
:   30-10-2002

Organisme emissor
:   Ajuntament de Catarroja

Tipus de document
:   Convocatòria

Correcció d'errades

 Descriptors 

:   * Catarroja
    * administració local
    * professió jurídica
    * concurs administratiu
    * professió administrativa
    * ciència econòmica

Informació pública de les bases de la convocatòria per a la selecció com a funcionari/ària de carrera d'una plaça de tècnic d'administració general. [2002/X12206]
  
L'Ajuntament de Catarroja, per acord de la Comissió de Govern de data 18 d'octubre de 2002, aprovà el següent:
  
?Bases de la convocatòria per a la selecció com a funcionari/ària de carrera d'una plaça de tècnic d'administració general vacant en la plantilla d'este ajuntament.
  
De conformitat amb el que disposa la Llei 7/1985, de 2 d'abril, Reguladora de les Bases de Règim Local (article 91.2), en relació amb l'article 19.1 de la Llei 30/1984, de 2 d'agost, de la Funció Pública i el Reial Decret 896/1991, de 7 de juny, sobre Programes i Regles Bàsiques que s'establixen en el procediment de selecció dels funcionaris locals.
  
D'acord amb l'oferta d'ocupació pública aprovada per la Comissió de Govern el 21 de juny de 2001, corresponent a l'any 2001, es convoquen proves selectives per a la selecció de la citada plaça, d'acord amb les bases següents:
  
1. Objecte de la convocatòria
  
És objecte de la present convocatòria la selecció pel procediment de concurs-oposició lliure d'una plaça de tècnic d'administració general, vacant en la plantilla de funcionaris d'este ajuntament. El sistema selectiu serà el concurs-oposició.
  
Esta plaça pertany a l'escala de l'administració General, subescala tècnica, classe superior, classificada en el grup A, dotada amb el sou corresponent als funcionaris d'este grup, les pagues extraordinàries, triennis i altres emoluments que corresponen a la dita subescala, d'acord amb la legislació vigent.
  
2. Normativa aplicable
  
El procés selectiu s'ajusta al que disposen les presents bases i, en el que no preveuen, a la Llei 30/1984, de 2 d'agost; a la Llei 7/1985, de 2 d'abril; al Reial Decret Administratiu 781/1986, de 18 d'abril; al Decret Legislatiu de 24 d'octubre de 1995, del Consell de la Generalitat Valenciana i a la modificació d'este, aprovada per la Llei 8/1995, de 29 de desembre, de la Generalitat Valenciana; al Decret 33/1999, de 9 de març, del Consell de la Generalitat Valenciana; al Reial Decret 896/1991, de 7 de juny; al Reial Decret 364/1995, de 10 de març i a les altres disposicions legals i reglamentàries aplicables.
  
3. Requisits dels aspirants
  
Per a prendre part en l'oposició caldrà reunir els requisits següents, referits al moment de finalització del termini de presentació d'instàncies:
  
a) Tindre la nacionalitat espanyola o de qualsevol estat mentre de la Unió Europea. Ser cònjuge, descendent o descendent de cònjuge d'una persona espanyola o de qualsevol estat de la Unió Europea, sempre que estos descendents siguen menors de 21 anys o majors però visquen a costa dels pares o bé pertanguen a algun país amb el qual la Unió Europea tinga signat algun tractat, ratificat per Espanya, sobre la lliure circulació de treballadors. A excepció dels aspirants que es presenten a la plaça que, per implicar exercici del poder públic, estiguen reservades a qui tinga la nacionalitat espanyola.
  
b) Tindre complits els 18 anys d'edat i no excedir-se de l'edat en què es puga accedir a la jubilació en el Règim General de la Seguretat Social.
  
c) Estar en possessió del títol de la Llicenciatura de Dret, Ciències Econòmiques Empresarials, Intendent Mercantil o Actuari, o en condicions d'obtindre'l en la data en què acabe el termini de presentació d'instàncies. En el cas de titulacions obtingudes a l'estranger haurà d'estar en possessió de la credencial que n'acredite l'homologació.
  
d) No patir cap malaltia ni estar afectat per una limitació física o psíquica incompatible amb el compliment de les funcions o que les impossibilite.
  
e) No haver sigut separat mitjançant expedient disciplinari del servici en qualsevol de les administracions públiques, ni trobar-se inhabilitat per a l'exercici de funcions públiques.
  
4. Sol·licituds
  
Qui vulga participar en les proves selectives ho haurà de sol·licitar mitjançant el model normalitzat d'instància que figura en les presents bases com Annex I. Seran facilitats a l'Oficina Integrada d'Atenció Ciutadana o en Infoville (www.catarroja.infoville. net).
  
En les instàncies els aspirants sol·licitaran prendre part en el concurs-oposició i hauran de manifestar que reunixen tots i cada una de les condicions exigides en estes bases i que es comprometen de prestar el jurament o la promesa preceptius, referits sempre a la data d'expiració del termini assenyalat per a la presentació d'instàncies. Estes condicions s'hauran de mantindre al llarg de tot el procés selectiu, durant el qual, en qualsevol moment, podran ser requerits els aspirants per a efectuar les comprovacions oportunes.
  
Les instàncies es dirigiran a l'alcalde-president de la Corporació i es presentaran al Registre General o en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú, durant el termini de 20 dies naturals, a partir de l'endemà de la publicació de l'extracte d'esta convocatòria en el Butlletí Oficial d'Estat.
  
3.2. Les instàncies aniran acompanyades de:
  
a) Justificant d'haver ingressat els drets d'examen, que es fixen en 18'03 euros, en el qual es farà constar el nom complet i DNI de la persona interessada, així com la selecció en què desitja participar.
  
Els drets d'examen s'efectuaran bé per transferència bancària en el compte obert, a nom d'este ajuntament, de l'entitat bancària Banc de Santander-Central Hispano: 0049/1924/85/8173958767, o per mitjà de carta de pagament expedida en l'Oficina Integrada d'Informació i Atenció al Ciutadà de l'Ajuntament de Catarroja (sítia a la plaça Major).
  
Els citats drets d'examen només es tornaran als qui no siguen admesos en el procediment selectiu per falta d'algun dels requisits exigits per a prendre-hi part. A la instància caldrà adjuntar un document (fotocòpia) acreditatiu de l'ingrés dels drets d'examen.
  
b) Aquells mèrits que siguen al·legats per a la fase de concurs, s'hauran de presentar en sobre tancat, dels quals es farà referència en la instància, de forma numerada, per mitjà d'original de la mateixa o còpia compulsada. No es tindrà en compte cap mèrit que no s'acredite en este moment.
  
5. Admissió dels aspirants
  
Una vegada expirat el termini d'admissió d'instàncies, per resolució de l'Alcaldia, s'aprovarà la llista provisional dels aspirants admesos i exclosos, que es publicarà en el Butlletí Oficial de la Província i en el tauler d'edictes de l'Ajuntament, i s'hi concedirà un termini de 10 dies hàbils per a reclamacions. Estes, si n'hi haguera, s'acceptaran o es refusaran en la resolució per la qual s'aprove la llista definitiva, dictada, així mateix, per l'Alcaldia-Presidència. Les possibles variacions, si n'hi haguera, es publicaran al tauler d'edictes de l'Ajuntament i en el Butlletí Oficial de la Província.
  
En el supòsit que no s'hi presentara cap reclamació, les llistes provisionals esdevindran automàticament definitives, la qual cosa es farà constar en la resolució de l'Alcaldia i es publicarà únicament al tauler d'edictes municipal.
  
Els errors de fet es podran esmenar en qualsevol moment, d'ofici o a instància de la persona interessada.
  
En qualsevol cas, amb l'objecte d'evitar errors i en el supòsit que se'n produïren, es possibilitarà l'esmena en el temps i de manera que els aspirants puguen comprovar fefaentment no solament que no figuren en la relació d'exclosos, sinó que, a més, els seus noms consten en la d'admesos.
  
Si en algun moment del procés selectiu arribara a coneixement del tribunal que algun dels aspirants no posseïx tots els requisits exigits en estes bases, amb l'audiència prèvia de la persona interessada, se'n proposarà l'exclusió a l'alcalde-president de l'Ajuntament, indicant les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
6. Tribunal qualificador
  
El tribunal qualificador que jutjarà el procés selectiu estarà compost pels membres següents:
  
President: el de la Corporació o membre d'esta en qui delegue.
  
Secretari: el de la Corporació o funcionari en qui delegue, amb veu,però sense vot
  
Vocals: Dos representants de la Generalitat Valenciana.
  
Un funcionari de carrera, tècnic de la Corporació.
  
Un funcionari de carrera designat per l'Alcaldia a proposta de la Junta de Personal
  
La designació dels membres del tribunal inclourà la dels suplents respectius, i es farà pública juntament amb la llista d'admesos i exclosos.
  
L'Ajuntament sol·licitarà als òrgans corresponents la designació dels representants respectius, la qual s'haurà d'efectuar en el termini dels 20 dies següents a la recepció de la sol·licitud.
  
La composició del tribunal serà predominantment tècnica i els vocals hauran de posseir un nivell de titulació o d'especialització igual o superior als exigits per a l'accés a la plaça convocada.
  
El tribunal podrà disposar la incorporació als treballs, per a alguna o algunes de les proves, d'assessors, els quals es limitaran a l'exercici de la seua especialitat tècnica, sobre la base de la qual col·laboraran amb el tribunal. Quan concórreguen en els membres del tribunal alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estos s'abstendran d'intervindre-hi i notificaran esta circumstància a l'Alcaldia-Presidència. Així mateix, els aspirants podran recusar-los en la forma prevista en l'article 29 de la citada Llei.
  
El tribunal no es podrà constituir ni actuar sense l'assistència de més de la meitat dels integrants, titulars o suplents, indistintament. Així mateix, estan facultats per a resoldre les qüestions que es puguen suscitar durant la realització de les proves, per a adoptar els acords necessaris que en garantisquen el degut orde, en tot el que no preveuen estes bases, i per a la seua interpretació adequada.
  
Tots els membres del tribunal tindran veu i vot, excepte el secretari, que no tindrà vot.
  
En cada sessió del tribunal podran participar els membres titulars presents en el moment de la constitució d'este i, si n'estan absents, els suplents, però no es podran substituir en la mateixa sessió.
  
Si, constituït el tribunal i iniciada la sessió, s'absenta el president, este designarà, d'entre els vocals que hi concorren, el qui el substituirà durant l'absència.
  
A efectes d'assistència, el tribunal que actue en estes proves tindrà la categoria 1a prevista en l'article 30 del Reial Decret 462/2002, de 24 de maig.
  
7. Calendari de les proves
  
La data, l'hora i el lloc del començament de les proves selectives s'anunciarà en el Butlletí Oficial de la Província de València junt amb la llista provisional d'admesos i exclosos.
  
Una vegada començades les proves selectives, no serà obligatòria la publicació dels anuncis dels altres exercicis i incidències en el Butlletí Oficial de la Província. Estos anuncis, els haurà de fer públics el tribunal en el local on s'hagen realitzat les proves anteriors i en el tauler d'anuncis de l'Ajuntament, amb una antelació de 12 hores, si es tracta del mateix exercici, o de 48 hores, si se'n tracta d'un nou.
  
Entre l'acabament d'un exercici i el començament del següent haurà de transcórrer un període mínim de 72 hores i un màxim de 45 dies naturals.
  
L'orde d'actuació dels aspirants en els exercicis que on es puguen realitzar conjuntament serà el que es determine per sorteig.
  
Els opositors seran convocats per a cada exercici en una crida única, llevat del cas de força major degudament justificada i valorada lliurement pel tribunal. La no presentació d'un aspirant en el moment de ser cridat a qualsevol dels exercicis obligatoris determinarà automàticament la desaparició del seu dret a participar en este exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cada un dels aspirants n'acredite la identitat, motiu pel qual hauran d'anar-hi proveïts del Document Nacional d'Identitat.
  
8. Desenvolupament de les proves selectives
  
Els exercicis de l'oposició seran els següents.
  
Primer exercici: Obligatori i eliminatori
  
Consistirà en un exercici o prova psicotècnica, actitudinal i de personalitat. Prèviament, el tribunal determinarà el perfil que considere oportú per al lloc de treball, entés dins de l'organització. Es valorarà amb la qualificació d'apte o no apte.
  
Segon exercici: Obligatori i eliminatori
  
Consistirà en el desenrotllament per escrit, durant un temps màxim de 3 hores, d'un tema proposat pel tribunal sense atendre a l'enunciat sobre el contingut del subgrup I del grup I del temari de l'Annex II del programa (temes de l'1 al 23). En este exercici es valoraran els coneixements sobre els temes desenrotllats, l'exposició, la capacitat de síntesi, la claredat d'idees i la redacció de l'escrit. Els aspirants llegiran l'exercici al tribunal, el qual podrà formular preguntes sobre el contingut dels temes, en aclariment del que s'expose.
  
Tercer exercici. Obligatori i eliminatori
  
Consistirà en l'exposició oral de cinc temes del temari inclòs en els subgrups II i III del grup I i en el subgrup I del grup II de l'Annex II (temes del 24 al 102) extrets a l'atzar (dos temes de l'apartat de dret administratiu, part general; dos temes de l'apartat de local, part general i un tema de l'apartat de local, part especial de l'Annex II). La duració de l'exposició serà d'un màxim de 50 minuts.
  
Quart exercici. Pràctic. Obligatori i eliminatori
  
Consistirà en la realització de dos supòsits pràctics proposats pel tribunal. La duració de l'exercici serà d'un màxim de quatre hores.
  
Cinqué exercici. Valencià. Obligatori i no eliminatori
  
Consistirà en la traducció del castellà al valencià, i viceversa, d'uns textos administratius relacionats amb les tasques pròpies del lloc convocat, d'acord amb la normativa sobre ús del valencià de la Generalitat Valenciana. La durada d'este exercici serà de 30 minuts.
  
9. Fase de concurs (posterior a la fase d'oposició)
  
Els mèrits es valoraran d'acord amb el barem següent:
  
1. Servicis prestats en l'administració Pública. Màxim dos punts
  
Es valoraran a raó de 0'25 punts per any complet de servicis en el mateix grup de funcionaris o categoria laboral i 0'125 punts per any complet de servici en altres grups de funcionaris o categoria laboral, per la qual cosa es rebutjaran les fraccions inferiors a un any. A tal efecte, es comptaran els servicis previs prestats en l'administració reconeguts a l'empara del que disposa la Llei 70/1978, de 26 de novembre i la resta de la normativa aplicable. No es comptaran mai els servicis que s'hagen prestat simultàniament amb altres també al·legats.
  
Únicament es consideraran acreditats els servicis prestats a l'administració Pública si s'aporta la certificació oficial a tal efecte. Es tindran en compte, per a això, els certificats expedits pels responsables del departament.
  
La valoració es comptarà fins a la data de finalització del termini de presentació d'instàncies.
  
2. Experiència professional. Màxim sis punts
  
Es valoraran els servicis efectius prestats a l'administració Pública Local com a funcionari, funcionari interí, laboral fix o termporal quan el cos, l'escala, la categoria professional i l'especialitat, si escau, on s'han prestat els servicis siguen anàlegs a les funcions del cos i de l'especialitat al qual s'opta, i sempre que es tracte del mateix grup de titulació. No es comptaran els servicis prestats simultàniament amb altres també al·legats.
  
Es tindran en compte, per a això els certificats expedits per l'administració. La valoració d'este apartat serà de un punt per any i es rebutjaran les fraccions inferiors a un any.
  
3. Valencià. Màxim un punt
  
Seran avaluables els certificats expedits per la Junta Qualificadora de Coneixements de Valencià, i qualsevol altre tipus de títol susceptible de ser homologat per este organisme, d'acord amb el que disposa l'Orde de 22 de maig de 1989 de la Conselleria de Cultura, Educació i Ciència (DOGV 1082 de 09.06.89), segons el detall següent:
  
- Oral: 0,25 punts
  
- Elemental: 0,35 punts
  
- Mitjà: 0,75 punts
  
- Superior: 1 punt
  
4. Publicacions, ponències i experiència en docència en cursos relacionats amb l'administració.
  
Es puntuarà amb un màxim d'un punt. A valorar pel Tribunal de forma ponderada, en funció de la duració dels cursos i docència, així com de l'extensió de les publicacions.
  
5. Cursos de formació especifica en Administració Local. Màxim un punt
  
Es valoraran els cursos relacionats en informàtica, segons el següent detall:
  
- 0,40 punts per cursos de 60 hores o més
  
- 0,25 punts per cursos de 30 a 59 hores
  
- 0,15 punts per cursos inferiors a 30 hores
  
6. Cursos de formació genèrica. Màxim 1 punt
  
Només es valoraran estos cursos si són impartits per centres oficials reconeguts pel Ministeri d'Educació i Ciència, així com els impartits per organismes i institucions oficials dependents de les administracions públiques competents en el marc de programes de formació contínua, de formació d'empleats públics i de cursos realitzats per universitats, extrems tots ells que l'aspirant haurà d'acreditar.
  
Seran propis del funcionament de l'administració Pública, d'habilitats socials, d'intel·ligència emocional, d'autoconeixement.
  
- 0,40 punts per cursos de 60 hores o més
  
- 0,25 punts per cursos de 30 a 59 hores
  
- 0,15 punts per cursos inferiors a 30 hores
  
La qualificació final del concurs serà el resultat de la suma de les puntuacions atorgades pel tribunal a cada mèrit considerat. La valoració dels mèrits en la fase de concurs no podrà, en cap cas, superar el 40% de la puntuació màxima assolible en el concurs-oposició, d'acord amb l'art. 5.4 del Decret 33/1999, del Govern Valencià.
  
10. Qualificació i valoració dels exercicis
  
El primer exercici serà valorat amb la qualificació d'apte o no apte.
  
El segon, tercer i quart exercici es qualificaran cada un d'ells amb un màxim de 10 punts, i caldrà per a aprovar-los un mínim de 5 punts, de manera que en quedaran eliminats els opositors que no arriben al mínim indicat en cada exercici.
  
El cinqué exercici, obligatori i no eliminatori, d'idioma, es qualificarà fins a un màxim de 3 punts.
  
Les qualificacions s'adoptaran sumant les puntuacions atorgades pels diversos membres del tribunal i dividint el total pel nombre d'assistents a aquell. El coeficient resultant serà la qualificació obtinguda en cada exercici. Tanmateix, per a declarar que els aspirants han superat, o no, els exercicis eliminatoris, el tribunal actuarà de conformitat amb el que preveu l'art. 26'4 de la Llei 30/92, de 26 de novembre.
  
Les qualificacions de cada exercici es faran públiques el mateix dia en què s'acorden i s'exposaran en el tauler d'edictes de la Corporació.
  
De conformitat amb el que preveu l'art. 4.5 del Decret 33/1999, del Consell de la Generalitat Valenciana, la relació d'aspirants que han superat les proves es formarà amb els qui, havent realitzat i superat tots els exercicis obligatoris, en cadascun se sumen les puntuacions obtingudes en tots els exercicis i s'hi afegixen el total de punts obtinguts en la fase de concurs. La relació començarà amb l'aspirant que haja obtingut d'esta manera la puntuació més alta, i acabarà quan el nombre d'inclosos coincidisca amb el nombre de llocs convocats (total 1). Si el nombre d'aspirants relacionats d'esta manera fóra inferior al de places convocades, les no cobertes es declararien desertes. El tribunal no podrà declarar aprovats a més aspirants que el total de places que s'han de cobrir en la convocatòria .
  
El tribunal elevarà a l'Alcaldia la proposta de nomenament de funcionari en pràctiques a favor de l'aspirant aprovat.
  
11. Relació d'aprovats, presentació de documents i nomenament
  
L'aspirant proposat presentarà en el Servici de Personal de l'Ajuntament, en el termini de 20 dies naturals comptadors des de la publicació de la llista d'aprovats, els documents acreditatius de les condicions per a prendre part en les proves selectives que s'exigixen, i que són:
  
1. Certificat de naixement, expedit pel Registre Civil corresponent o fotocòpia del DNI, que es presentarà juntament amb l'original per a fer-ne la confrontació.
  
2. Certificat del Registre Central de Penats i Rebels, referit a la data d'acabament de les proves selectives.
  
3. Còpia autèntica o fotocòpia, que s'acompanyarà de l'original per a confrontar-lo, del títol exigit.
  
4. Declaració jurada de no incórrer en causa d'incapacitat.
  
5. Declaració jurada de no haver sigut separat mitjançant expedient disciplinari del servici de qualsevol de les administracions públiques, ni estar inhabilitat per a l'exercici de les funcions públiques.
  
6. Certificat mèdic acreditatiu de no patir cap malaltia o defecte físic que l'impossibilite per a l'exercici normal de la funció.
  
7. Declaració de la persona interessada de no estar ocupant cap lloc de treball o realitzant cap activitat en el sector públic delimitat per l'article 1 de la Llei 53/84, i de no realitzar cap activitat privada incompatible o subjecta a reconeixement d'incompatibilitat.
  
Davant la impossibilitat, degudament justificada, de presentar els documents expressats, es podrà acreditar que es reunixen les condicions exigides en la convocatòria mitjançant qualsevol tipus de prova admissible en dret.
  
Qui estiga en la condició de funcionari públic estarà exempt de justificar documentalment les condicions i els requisits ja demostrats per a obtindre l'anterior nomenament.
  
Qui, en el termini fixat i llevat dels casos de força major, degudament acreditats, no presente la documentació o de l'examen d'esta es deduïra que no té tots o alguns dels requisits assenyalats, no podrà ser nomenat funcionari de carrera i quedaran anul·lades totes les actuacions, sense perjuí de la responsabilitat en què haguera incorregut per falsedat.
  
El nomenat, amb la formulació de jurament o promesa prèvia a què es referix l'art. 32.c del Text Refós de la Llei de la Funció Pública Valenciana, haurà de prendre'n possessió, com a funcionari en pràctiques, en el termini dels 20 dies comptadors des de l'endemà d'haver-li notificat el nomenament. Si no pren possessió en el termini assenyalat, sense causa justificada, es considerarà que renuncia als seus drets sobre la plaça i no obtindrà la qualificació com a funcionari.
  
L'aspirant proposat serà nomenat per l'Alcaldia funcionari en pràctiques durant un període de tres mesos. Als dos mesos i mig, el funcionari en pràctiques presentarà una memòria sobre la situació de l'equip, així com de les funcions realitzades durant el dit període. Sobre la base de tot això, es farà una valoració exhaustiva de l'aptitud i de l'actitud del funcionari en pràctiques. Serà preceptiu l'informe del comité valorador compost per l'alcalde, el secretari i el director de Personal, que es reuniran a tal efecte. El dit informe s'elevarà al tribunal, el qual podrà practicar les proves que estime oportunes, i que declararà o no la superació de les dites pràctiques.
  
En cas de no considerar-lo apte, l'alcalde dictarà una resolució motivada en la qual posarà de manifest que l'aspirant no ha superat el període de pràctiques i que, per tant, se'n declara no procedent el nomenament com a funcionari de carrera. En este últim cas, serà preceptiu l'informe previ del tribunal desfavorable al nomenament, tribunal que es constituirà a l'efecte i que podrà practicar les proves que estime precises per a fonamentar prou el seu informe.
  
Els declarats no aptes en quedaran eliminats i no seran, per tant, nomenats funcionaris de carrera.
  
12. Recursos
  
Contra les presents bases i la convocatòria corresponent, actes tots dos que esgoten la via administrativa, cal interposar:
  
A. Recurs de reposició, amb caràcter potestatiu, davant l'òrgan municipal que va dictar l'acte. El termini per a interposar el dit recurs serà d'un mes, comptador des de l'endemà de la publicació de les presents bases en el Butlletí Oficial de la Província de València i en el Diari Oficial de la Generalitat Valenciana. Interposat el recurs, no es podrà interposar recurs contenciós administratiu fins que aquell siga resolt expressament o s'haja produït la seua desestimació per silenci en el transcurs d'un mes, comptador des de la data de la seua interposició sense que se n'haja notificat la resolució, cas en el qual quedarà expedita la via contenciosa administrativa.
  
B. Recurs contenciós administratiu, directament davant la Sala Contenciós Administrativa del Tribunal Superior de Justícia de la Comunitat Valenciana. El termini per a interposar el recurs és:
  
a) De dos mesos, comptadors des de la publicació de les presents bases en el Butlletí Oficial de la Província de València i en el Diari Oficial de la Generalitat Valenciana, si no s'ha interposat el recurs de reposició potestatiu.
  
b) De dos mesos, comptadors des del dia en què es notifique la resolució expressa del recurs de reposició.
  
c) De sis mesos, comptadors a partir del transcurs d'un mes des de la interposició del recurs de reposició sense que se n'haja notificat resolució expressa.
  
Contra les resolucions i els actes de tràmit que no posen fi a la via administrativa, quan estos últims decidisquen directament o indirectament el fons de l'assumpte, determinen la impossibilitat de continuar el procediment, produïsquen indefensió o perjuí irreparable a drets i interessos legítims, els interessats podran interposar el recurs d'alçada en el termini d'un mes davant l'òrgan superior jeràrquic que va nomenar el tribunal.
  
ANNEX II
  
GRUP I. Temes generals
  
Subgrup I
  
1. La Constitució espanyola. El procés constituent. Característiques, contingut i estructura de la Constitució. La reforma de la Constitució.
  
2. La Llei i la Constitució. Classes de lleis. Lleis de l'Estat i lleis autonòmiques.
  
3. Normes amb força de llei. La potestat reglamentària. Les relacions entre llei i reglament.
  
4. L'ordenament jurídic comunitari. Integració en el dret intern. Tractats i dret derivat. Directives i reglaments comunitaris. Dret comunitari i comunitats autònomes.
  
5. Títol preliminar de la Constitució. Els principis constitucionals. La declaració de l'article nové.
  
6. Els drets i deures fonamentals. Les condicions d'exercici dels drets fonamentals. Les garanties dels drets fonamentals. La suspensió dels drets fonamentals.
  
7. La Corona. La monarquia parlamentària com a forma política. Les funcions del rei. El referèndum. La successió en la Corona. La regència i la tutela del rei menor.
  
8. El poder legislatiu. Les Corts Generals: elecció. Composició i dissolució. Organització i funcionament de les cambres.. El control parlamentari del Govern. Òrgans de control depenents de les Corts: el Defensor del Poble i el Tribunal de Comptes.
  
9. El poder executiu. Composició i estructura del Govern. Estatut dels membres del Govern. Formació, cessament i funcionament. Funcions del Govern.
  
10. L'Administració Pública. Tipus d'administracions públiques. L'Administració Pública en la Llei del Règim Jurídic de les Administracions Públiques i del Procediment Administratiu Comú. L'organització administrativa, principis i relacions interorgàniques.
  
11. El poder judicial. La posició constitucional del jutge. L'estructura del poder judicial. El govern del poder judicial. El ministeri fiscal.
  
12. El Tribunal Constitucional. Organització i competències. El control constitucional de les normes amb força de llei. El recurs d'inconstitucionalitat. La qüestió d'inconstitucionalitat. El control dels tractats internacionals. Els conflictes constitucionals.
  
13. L'organització territorial de l'Estat. L'autonomia de nacionalitats i regions. Distribució de competències entre l'Estat i les comunitats autònomes. Les relacions entre l'Estat i les comunitats autònomes.
  
14. L'Estatut d'Autonomia de la Comunitat Valenciana. El president. El Consell. Les Corts Valencianes. Altres òrgans rellevants.
  
15. L'autonomia local en la Constitució. La doctrina de la garantia institucional. El sistema d'atribució de competències als ens locals. La tutela jurídica de l'autonomia local.
  
16. La gestió de la qualitat i el model EFQM.
  
17 La Unió Europea: origen i evolució. Institucions comunitàries. El comité de les regions. La unió econòmica i monetària.
  
18. Les polítiques públiques: concepte i classes. Elaboració i posada en pràctica. Fases. Les polítiques públiques en la Unió Europea. Les polítiques públiques locals.
  
19. La nova gestió pública. La gestió per resultats. El ciutadà com a client. Les cartes de drets dels usuaris dels servicis públics.
  
20. Teoria de l'organització. Conceptes tradicionals d'organització i administració. Les noves estructures de l'organització: les parts fonamentals. Configuracions estructurals.
  
21. La planificació estratègica. Concepte i caràcters essencials. Les seues tècniques i aplicació als governs locals.
  
22. Els recursos humans. Grup. Liderat. Motivació. Cultura administrativa. Planificació de recursos humans. El personal al servici de les administracions públiques.
  
23. Delictes contra l'administració Pública. Delictes dels funcionaris contra les garanties constitucionals. Atemptats contra l'autoritat, els seus agents i els seus funcionaris públics.
  
Subgrup II. Àrea de dret administratiu general
  
24. Administració Pública i dret administratiu: concepte, continguts i evolució històrica. Els principis constitucionals de l'ordenament administratiu.
  
25. Fonts del dret administratiu. El reglament: titularitat de la potestat reglamentària. El procediment d'elaboració dels reglaments. Control dels reglaments.
  
26. El principi de legalitat en l'administració pública. Potestats reglades i discrecionals. Límits de la discrecionalitat. Fiscalització de la discrecionalitat.
  
27. El Ciutadà: concepte. Capacitat i les seues causes modificatives. Les situacions jurídiques subjectives.
  
28. La potestat organitzativa de l'administració. Principis d'organització administrativa. Tècniques de distribució funcional: les competències.
  
29. Els actes administratius. Concepte. Classes. Elements.
  
30. L'eficàcia dels actes administratius. El principi d'autotutela declarativa. Condicions. La notificació, la publicació. L'aprovació per una altra administració. La demora i la retroactivitat. Cessació de l'eficàcia.
  
31. La invalidesa dels actes administratius. Supòsits de nul·litat de ple dret i l'anul·labilitat. Tècniques de reducció de la invalidesa. La revisió dels actes administratius. La revocació dels actes administratius. La rectificació d'errors.
  
32. L'execució dels actes administratius. La coacció administrativa: el principi d'autotutela executiva. La coacció administrativa directa. La via de fet.
  
33. Els procediments administratius. Iniciació del procediment administratiu: classes, esmena i millora de sol·licituds. Presentació d'escrits, sol·licituds i comunicacions. Els registres administratius. Terme i terminis.
  
34. La instrucció i el desenrotllament del procediment administratiu. L'ordenació.
  
35. La terminació del procediment administratiu. El deure de resoldre. La resolució expressa. La terminació convencional. La caducitat. El desistiment i la renúncia. El temps en el procediment administratiu: el silenci administratiu.
  
36. La revisió de la legalitat en via administrativa: els recursos administratius: principis generals. Actes susceptibles de recurs. Tramitació dels recursos administratius. Procediments substitutius dels recursos administratius.
  
37. Classes de recursos administratius. Les reclamacions prèvies a l'exercici d'accions civils i laborals.
  
38. La jurisdicció contenciosa administrativa. Naturalesa, extensió i límits. Òrgans de la jurisdicció i les seues competències. Els subjectes del procés. L'objecte del recurs contenciós administratiu.
  
39. El procediment contenciós administratiu en primera i única instància. Les mesures cautelars. La sentència. Els recursos contra la sentència. Els procediments especials.
  
40. L'activitat administrativa sancionadora. La potestat sancionadora de l'administració: concepte i significat. Principis de l'exercici de la potestat sancionadora. Les mesures sancionadores. El procediment sancionador.
  
41. L'activitat administrativa prestacional o de servici públic. La iniciativa econòmica pública i els servicis públics. El servici públic. Concepte, evolució i crisi. Les formes de gestió dels servicis públics.
  
42. L'activitat administrativa promocional o de foment. Les tècniques de foment. L'activitat administrativa d'ordenació.
  
43. L'activitat contractual de l'administració. Règim jurídic dels contractes de les administracions públiques. Classes de contractes administratius. Requisits dels contractes administratius. Les parts dels contractes administratius. L'objecte de contractes administratius.
  
44. La selecció del contractista i el procediment de contractació. Formalització del contracte. La invalidesa dels contractes.
  
45. El contingut dels contractes. Les prerrogatives de l'administració. La revisió de preus. L'extinció dels contractes administratius. La cessió dels contractes i la subcontractació.
  
46. El contracte d'obres. El contracte de subministrament.
  
47. El contracte de gestió de servicis públics. Altres contractes administratius típics.
  
48. L'activitat expropiatòria, concepte i naturalesa. Els subjectes, objecte i efectes de l'expropiació. La causa exporpiandi.
  
49. El procediment expropiatori general. Procediment expropiatori urgent. L'extinció de l'expropiació, la reversió.
  
50. La responsabilitat patrimonial de l'administració: caràcters. Els pressupostos de la responsabilitat. El contingut del deure indemnitzatori. Vies per a l'exigència de responsabilitat.
  
51. Les propietats públiques. El domini públic: concepte, naturalesa i elements. La mutació demanial: règim d'utilització i protecció del domini públic.
  
52. El patrimoni privat de les administracions públiques. Adquisició, ús i alienació. Protecció dels béns patrimonials. Altres béns públics de règim especial: béns comunals i patrimoni nacional.
  
Subgrup III. Àrea de dret administratiu local
  
53. El règim local: significat i evolució històrica. L'Administració Local en la Constitució. L'autonomia local: el sistema de fonts en l'ordenament local. Les competències en el règim local.
  
54. La potestat reglamentària dels ens locals reglaments i ordenances. Concepte i procediment d'elaboració. El reglament orgànic. Els bans. Límits i control de la potestat reglamentària. Relacions entre ordenament estatal autonòmic i local.
  
55. El municipi: concepte i elements. El terme municipal. Alteració de termes municipals. Legislació bàsica i autonòmica.
  
56. La població municipal. El padró d'habitants. L'estatut del veí. Drets dels estrangers.
  
57. L'organització municipal. Òrgans municipals necessaris. Alcalde, tinents d'alcalde, ple i comissió de govern. La comissió especial de comptes.
  
58. Òrgans complementaris. Les comissions informatives. Els consells sectorials. Les juntes municipals. Els grups polítics.
  
59. Les competències municipals. Els servicis municipals. La reserva de servici. La clàusula de capacitació general.
  
60. Règims municipals especials. El consell obert. Entitats d'àmbit inferior al municipi. Les comarques. Les mancomunitats i les àrees metropolitanes.
  
61. La província com a entitat local. Concepte i elements. Organització. Competències: especial consideració de la cooperació amb els municipis.
  
62. El sistema electoral local. Causes d'inelegibilitat i i incompatibilitat. Elecció de regidors i alcaldes. Elecció de diputats i president.
  
63. La moció de censura. La qüestió de confiança. L'estatut dels membres de les corporacions locals.
  
64. Règim de sessions i acords dels òrgans de govern local. Actes. Certificats. Comunicacions. Notificacions i publicació dels acords. Les oficines d'informació.
  
65. Recursos administratius i jurisdiccionals contra els actes locals. Impugnació dels actes i acord locals. La substitució i dissolució de les corporacions locals.
  
66. El personal al servici de les corporacions locals: classes i règim jurídic. La funció pública local. Els instruments d'organització del personal: plantilles i relació de llocs de treball. Instruments reguladors dels recursos humans: l'oferta d'ocupació, els plans d'ocupació i altres sistemes de racionalització.
  
67. L'accés a l'ocupació local. Sistemes selectius. El règim de provisió de llocs. Les situacions administratives.
  
68. Drets dels funcionaris locals. Drets individuals i drets col·lectius. Els deures dels funcionaris. El règim disciplinari. El règim de responsabilitats.
  
69. Els funcionaris d'Administració Local amb habilitació de caràcter nacional. Subescales i categories. Funcions. Sistemes selectius. Règim de provisió de llocs de treball: concurs ordinari i unitari. Altres formes de provisió. Situacions administratives i règim disciplinari, peculiaritats.
  
70. Formes d'acció administrativa de les entitats locals. El foment. Les subvencions. L'activitat de policia. Les llicències i les autoritzacions administratives.
  
71. La iniciativa econòmica de les entitats locals. El servici públic de les entitats locals. Les formes de gestió dels servicis públics locals. La gestió directa.
  
72. La concessió de servicis públics. Concepte, naturalesa i elements. Potestats de l'administració. Drets i obligacions dels concessionaris. Relacions dels concessionaris amb els usuaris. Altres formes de gestió indirecta dels servicis públics locals.
  
73. La contractació de l'administració Local. Peculiaritats respecte al règim de contractació general. Atribucions dels òrgans locals en matèria de contractació.
  
74. Els béns de les entitats locals. Classes. Béns de domini públic. Béns patrimonials. Béns comunals. Muntanyes veïnals en mà comuna.
  
75. Prerrogatives i potestats de les entitats locals en relació amb els seus béns. L'inventari. Administració, gaudi i aprofitament dels béns. L'alienació.
  
GRUP II. Temes específics
  
Subgrup I. Àrea de dret local
  
76. Evolució històrica de la legislació urbanística espanyola. El marc constitucional de l'urbanisme. La sentència 61/1997 del Tribunal Constitucional. Competències de l'Estat, de les comunitats autònomes i de les entitats locals en matèria d'urbanisme.
  
77. Règim urbanístic de la propietat del sòl. Classificació del sòl. Règim del sòl urbanitzable i no urbanitzable. Criteris de valoració.
  
78. Règim del sòl urbà. Drets i deures dels propietaris. Criteris de valoració.
  
79. Ordenació del territori. La Carta Europea d'Ordenació del Territori. Ordenació del territori i urbanisme. Els instruments d'ordenació territorial en l'àmbit de la Comunitat Autònoma Valenciana.
  
80. Els plans d'acció territorial de finalitat urbanística. El planejament general. Límits a la potestat del planejament general.
  
81. Plans parcials i plans de reforma interior. Els estàndards del sector. El pla especial. El catàleg de béns i espais protegits. Els estudis de detall.
  
82. Els programes per al desenrotllament d'actuacions integrades.
  
83. La gestió directa i la gestió indirecta. L'urbanitzador: elecció. Naturalesa i funcions. Relacions entre propietaris i l'urbanitzador.
  
84. La posició jurídica de l'urbanitzador davant l'administració. La responsabilitat de l'urbanitzador. Règim jurídic d'adjudicació preferent, les agrupacions d'interés urbanístic.
  
85. L'execució dels plans: la reparcel·lació. Les transferències i les reserves d'aprofitament. L'expropiació forçosa.
  
86. Les actuacions aïllades. Programes per a l'execució del sòl urbà. El règim d'edificació forçosa. El registre de solars i edificis per rehabilitar. La cèdula de garantia urbanística.
  
87. El patrimoni municipal del sòl.
  
88. Les llicències urbanístiques: regulació, naturalesa, classes i procediment de concessió. La parcel·lació de terrenys.
  
89. Protecció de la legalitat urbanística. Obres sense llicència o contràries a les seues condicions. Llicències il·legals. Infraccions i sancions urbanístiques.
  
90. Delictes relatius a l'ordenació del territori, protecció del patrimoni històric i del medi ambient.
  
91. Seguretat ciutadana i protecció civil. Competències municipals en la legislació sectorial estatal. Els cossos de policies locals. La coordinació de les policies locals. Regulació municipal d'usos de les vies urbanes.
  
92. Competències municipals en matèria de protecció de medi ambient. El control d'activitats. Gestió de residus urbans. Legislació autonòmica valenciana.
  
93. Competències sanitàries de les entitats locals en la legislació sectorial. Cementeris i servicis mortuoris. Intervenció municipal en el comerç. La defensa dels consumidors.
  
94. Competències en matèria de cultura. Protecció del patrimoni històric artístic. Organització bibliotecària de la Comunitat Valenciana. El patrimoni cultural valencià. L'Acadèmia Valenciana de la Llengua.
  
95. Competència en matèria d'educació. La cooperació de les entitats locals en matèria d'educació. Els consells escolars. La Formació de Persones Adultes. Les polítiques municipals de joventut i esport.
  
96. Els servicis socials municipals. Els instruments de cooperació i coordinació interadministrativa en matèria de servicis socials. El sistema de servicis socials en l'àmbit de la Comunitat Valenciana.
  
97. La hisenda local en la constitució. Els recursos de les hisendes locals en la Llei 39/1988, de 28 de desembre. La imposició i ordenació de tributs i l'establiment de recursos no tributaris.
  
98. La gestió i liquidació de recursos. La revisió en via administrativa dels actes de gestió dictats en matèria d'hisendes locals. La devolució d'ingressos indeguts. La recaptació de les entitats locals.
  
99. L'Impost sobre Béns Immobles. L'Impost sobre Activitats Econòmiques. L'Impost sobre Vehicles de Tracció Mecànica.
  
100. El pressupost municipal. Estructura pressupostària. Elaboració i aprovació. Les bases d'execució del pressupost. La pròrroga del pressupost. Les fases d'execució del pressupost.
  
101. El crèdit local. Naturalesa jurídica. Finalitat i duració. Competència. Límits i requisits per a la concertació d'operacions de crèdit. Les modificacions de crèdit.
  
102. Control intern i control extern de l'activitat econòmic financera de les entitats locals. La funció interventora. El Tribunal de Comptes i òrgans de control de les comunitats autònomes?.
  
Cosa que fem pública perquè en prengueu coneixement i per als interessats.